Rassie se balanseertoertjie word voorgesitIvan van Zyl – hy en Embrose Papier sal by die diepkant ingegooi moet word. (Foto: GB Jordaan). Die Springbok-afrigter Rassie Erasmus se gedagte was uit die staanspoor om die regte spelers te identifiseer en diepte te bou met die oog op aanstaande jaar se Wêreldbeker-toernooi. Nou word Erasmus skielik in ŉ nuwe rigting gedwing nadat sake tot dusver vir hom redelik voorspoedig verloop het, ondanks die Walliese fiasko toe hy met feitlik ŉ tweede span Washington toe is om SA Rugby se leë geldkoffers effens te help vul, en ŉ onnodige verloorslag teen die Poemas én teen Australië. Vir Erasmus is daar nou die slegte nuus dat Faf de Klerk en Willie le Roux vir die Rugbykampioenskap-reeks se toetse deur hul klubs afgegee is, maar klaarblyklik nie vrygestel sal word vir die Bokke se jaareindtoetse teen Engeland, Frankryk, Skotland en Wallis nie. Die eerste van die vier toetse op opeenvolgende Saterdae word op 3 November op Twickenham teen Engeland gespeel. ♦ Erasmus sal nou weer van voor af moet raakvat. Die skaarste aan gehalte-skrumskakels in Suid-Afrika beteken dat hy oor die vier naweke in November vir Engeland, Frankryk, Skotland en Wallis met die twee huidige groentjies in die groep, Embrose Papier en Ivan van Zyl, moet takel. Die Bokke sal drie skrumskakels saamneem. Die derde man moet nog gevind word. Boonop moet Erasmus die balanseertoertjie tussen wen en diepte vir die Wêreldbeker-toernooi herhaal. Ruan Pienaar, goed soos hy was en tans nog vir Montpellier is, is op 34 nie meer ŉ opsie vir die Wêreldbeker-toernooi nie. Hy het in 2007 die Wêreldbeker help wen en was in 59 van sy 78 toetse (67%) aan die wenkant. Francois Hougaard speel tans van die beste rugby van sy loopbaan, maar het vroeër laat blyk hy is nie meer vir toetsrugby beskikbaar nie. Dalk kan Hougaard omgepraat word. Sy twee, drie treetjies voordat hy uitgee, is klaarblyklik oorsee uitgestryk. Dit was sy vernaamste swakheid. Hy slaan nou werklik die kitaar by die Worcester Warriors met sy oordeel en spelwisseling en ook sy kragtige lopies. Dan is daar Cobus Reinach, wat oorsee vir Northampton speel en wat baie goed by die vinnige patroon van Erasmus sal kan inskakel. Tuis is daar net die Springbok Ross Cronjé wat maande lank ná ŉ skoueroperasie nie sal kan speel nie. ♦ Op heelagter is daar Damian Willemse. Warrick Gelant is nie fiks nie en Curwin Bosch het, ondanks sy geweldige talent, nie oortuig dat hy op toetsvlak hoort nie. Erasmus het ook duidelik gewys dat hy nie in Andries Coetzee belangstel nie.